钦定古今图书集成/历象汇编/庶征典/第177卷 > 《白龟》宋·文彦博
## 钦定古今图书集成/历象汇编/庶征典/第177卷 > 《白龟》宋·文彦博

圣德昭宣，神龟出焉。载白其色，或游于川。名符在洛，
瑞应巢莲。登歌丹陛，纪异灵篇。

《水经注·河图玊版》曰：“仓颉为帝南巡，临元扈洛汭之
水，灵龟负书丹甲青文以授之。”

《帝王世纪》：“太昊，庖牺氏，风姓，有景龙之瑞，故以龙纪
官。”

《宝椟记》：颛顼高阳氏，黄帝昌意之子。昌意出河滨，遇
异龙负叶玉图，时有老叟谓昌意曰：“女叶水德而王
十年”，颛顼生子，有文龙负玉图之像。

《春秋纬》：“黄帝出游洛水之上，见大鱼，杀五能牲以醮
之，天乃甚雨。”

《水经注》：“黄帝东巡河，过洛，修坛沈璧，受龙图于河，龟
书于洛，赤文篆字。”

《竹书纪年》：“尧率群臣沈璧于洛，礼毕，退俟至于下昃，
元龟负书而出，背甲赤文成字，《龙鱼河图》。尧时与群
臣贤智到翠沩之川，大龟负图来投尧，尧敕臣下写
取告瑞应。写毕，龟还水中。”

《通鉴前编》：“帝尧七十有八载，神龟负文出于洛。
《礼》含文嘉禹垂意于沟洫，百谷用成。神龙至，灵龟服。”
《洛阳记》：“禹时有神龟于洛水负文列于背，以授禹。”文
即治水文也。

《竹书纪年》：“夏后氏洛出龟书，是为洪范。”

《尚书中候》：天乙东观于洛，习礼尧坛，黄鱼双跃，出跻
于坛，黑乌以雄，随鱼亦止，化为黑玉，赤勒曰：“元精天
乙，受神福，伐桀克”，三年天下悉合。

《史记·周本纪》：“武王渡河，中流，白鱼跃入王舟中。”〈注〉马
融曰：“鱼者介鳞之物，兵象也。白者殷家之正色”，言殷
之兵众与周之象也。

《竹书纪年》：“成王礼于洛，元龟青龙止于坛，背甲刻书，
赤文成字。周公援笔以世文写之，书成文消，龟随甲
而去。”

《尚书中候》：周公摄政七年，制礼作乐，成王观于乐，沉
璧。礼毕，王退。有元龟，青纯苍光，背甲刻书，上跻于坛，
赤文成字，周公写之。《雒书》曰：“灵龟者，元文五色，神灵
之精也。上员法天，下方法地，能见存亡，明于吉凶。王
者无偏党，尊耆老则出。”

《左传昭公十九年》：郑大水，龙𩰚于时门之洧有渊，国
人请为禜焉。子产弗许，曰：“我𩰚龙，不我觌也。龙𩰚我，
独何觌焉？禳之，则彼其室也。吾无求于龙，龙亦无求
于我。”乃止也。

王充《论衡验符篇》：“湘水去泉陵城七里，水上聚石曰
燕室丘，临水有侠山，其下岩淦水深不测，二黄龙见，
长出十六丈，身大于马，举头顾望，状如图中画龙。燕
室丘民皆观见之，去龙可数十步。又见状如驹马小
大，凡六出水，遨戏陵上，盖二龙之子也。并二龙为八
出，移一时乃入《册府元龟》，“元帝以僧辩为镇东将军”、开府仪同三司、
江州刺史，封长宁县公。命即率巴陵诸军，沿流讨侯
景。攻拔鲁山，仍攻郢，入罗城。有龙自城出，五色光曜，
入城前《鹦鹉洲》水中。景闻之，倍道归建业。

《异苑》：苻坚建元十二年，高陵县民穿井得大龟，三尺
六寸，背文负八卦古字。坚命作石池养之，食以粟。后
死，藏其骨于太庙。其夜庙丞高虏梦龟谓之曰：“我本
出将归江南，遭时不遇，陨命秦庭。”即有人梦中谓虏
曰：“龟三千六百岁而终，终必妖兴，亡国之征也。”未几，
为谢元破于淮淝，自缢新城浮图中。西秦乞伏炽磐
都长安。端门外有一井，人常宿汲水亭之下，而夜闻
磕磕有声，惊起照视，瓮中如血，中有丹鱼，长可三寸，
而有寸光。时东羌西虏共相攻伐，国寻灭亡。

《南史武帝本纪》：“帝行止时，见二小龙附翼，樵渔山泽
同侣或亦睹焉。及贵，龙形更大。”

《异苑》：“东海徐羡之字宗文。尝行经山中，见黑龙长丈
馀，头有角，前两足皆具，无后足，曳尾而行。后文帝立，
竟以凶终。”

《南史文帝本纪》：永初元年，封宜都郡王，位镇西将军。
景平初，有黑龙见西方，望气者以为帝王符当在西
方。其年少帝废，百官议所立，徐羡之、傅亮等以祯符
所集，备法驾奉迎，入奉皇统。车驾在道，有黑龙跃负
上所乘舟，左右莫不失色。上谓王昙首曰：“此乃夏禹
所以受天命，我何德以堪之？”

《宋宗室传》：“巴陵哀王休若，文帝十九子也。为荆州刺
史，加都督。晋平王休祐被杀，建安王休仁见疑，都下
讹言休若有至贵之表，明帝以此言报之。休若甚忧。
尝众宾满座，有一异鸟集席隅，哀鸣坠地死。又听事
上有二白蛇长丈馀，唅唅有声，休若甚恶之。上以休
若善能谐辑物情，虑将来倾幼主，欲遣使杀之。虑不”
奉诏征入朝，又恐猜骇，乃伪授为江州刺史，至即于
第赐死。

《徐羡之传》：“羡之随从兄履之为临海乐安县。尝行经
山中，见黑龙长丈馀，头有角，前两足皆具，无后足，曳
尾而行。及拜司空，守关将入彗星辰见危南。又当拜
时，双鹤集太极殿东，鸱尾鸣唤，竟以凶终。”

《齐高帝本纪》：“帝旧茔在武进彭山，冈阜相属，百里不
绝，常有龙出焉。”

《竟陵文宣王子良传》：子良，武帝第二子也。隆昌元年，
加殊礼，剑履上殿，入朝不趋，赞拜不名。进督南徐州。
其年疾笃，谓左右曰：“门外应有异。”遣人视，见淮中鱼
无筭，皆浮出水上，向城门。寻薨，年三十五。

《梁武帝本纪》：“帝自发雍州，所乘舰恒有两龙导引，左
右莫不见者。缘道奉迎，百姓皆如挟纩。”

《梁邵陵携王纶传》：“纶，武帝第六子也。太清二年，位中
卫将军，开府仪同三司。侯景构逆，加征讨大都督，率
众讨景。台城陷，纶奔禹穴，东土皆附。临城公大连惧
将害己，乃图之。纶觉，乃去，至寻阳，寻阳公大心欲以
州让之，不受。大宝元年，纶至郢州，刺史南平王恪让
州于纶，纶不受，乃上纶为假黄钺，都督中外诸军事。”
纶于是置百官，改听事为“正阳殿”，内外斋省悉题署
焉。而数有变怪，祭城隍神，将烹牛，有赤蛇绕牛口，出
南浦，施安幄帐。无何风起，飘没于江。

《南史陈武帝本纪》：“帝顿军西昌，有龙见水滨，高五丈，
五采鲜曜，军人观者数万人。”

《后妃传》：陈武宣章皇后，讳要儿，吴兴乌程人。后母苏
尝遇道士以小龟遗之，光采五色，曰“三年有征。”及期，
后生紫光照室，因失龟所在。

《陈后主本纪》：“帝荒于酒色，灾异甚多。青龙出建阳门。”
《魏书匈奴宇文莫槐传》：“匈奴逊昵延死，子乞得龟立，
复伐慕容廆，廆拒之。惠帝三年，乞得龟屯保浇水，固
垒不战，遣其兄悉跋堆袭廆子仁于柏林，仁逆击，斩
悉跋堆。廆又攻乞得龟，克之。乞得龟单骑夜奔，悉虏
其众。乘胜长驱，入其国城，收资财亿，讨徙部民数万”
户以归。先是，海出大龟，枯死于平郭。至是而乞得龟
败，别部人逸豆归杀《乞得龟》而自立。

《册府元龟》：“王琳自梁来奔，为特进、侍中。有龙出于门
外之地，云雾起，昼晦。后为陈将吴明彻所杀。”

《大业杂记》：“清泠水南有横渎，东南至砀山县西北入
通济渠。忽有大鱼，似鲤，有角，从清泠水入通济渠。亦
唐兴之兆。”

《玉海》：“唐太宗生有二龙之符。”

《册府元龟》：“元宗初，为临淄郡王。景龙三年，出为潞州
别驾。境有黄龙白日上升天。又视事之际，吏咸见赤
龙。据案，帝所居宅外有池水，浸溢顷馀，望气者以为
龙气。”

《江行杂录》：肃宗在春宫，尝与诸王从元宗诣太清宫，
有龙见于殿之东梁，元宗目之，顾问诸王有所见乎，
皆曰：无之。问太子，太子俛而未对。上问头在何处，曰：
“在东。”上抚之曰：“真我儿也。”

《唐书邓景山传》：“景山，曹州人。本以文吏进，累至监察御史。至德初，擢拜青齐节度使，徙淮南。为政简肃。有
鼍集城门，邓班语景山曰：‘鼍介物也，失所次，金不从
革之象，其有兵乎’？未几，宋州刺史刘展反。”

《册府元龟》：“肃宗初发平原，出军之后，有黄龙自帝所
憩屋腾空而去。”

《戎幕闲谈》赞皇公曰：“韩相自金陵入朝，岁馀后于扬
子江中见有龟鳖满江浮下，而悉无头。此时韩相在
城中薨，人莫知其故。”

《李绅本集》自注：“余到端州，有红龟一。州人李再荣来
献，称尝有里人言吉征也。余放之于江中，回头者三
四，游泳前后，不去，久之。”

《尚书故实》：牛相公僧孺镇襄州日，以久旱祈祷无应。
有处士不记名姓，众云豢龙者。公请致雨，处士曰：“江
汉间无龙，独一湫泊中有之，黑龙也。强驱逐，必虑为
灾难制。”公固命之，果有大雨，汉水泛涨，漂溺万户，处
士惧罪，亦亡去。

《西墅记》：“谭于𬱖在海南日，一夜方三更，忽晓如日初
出，移时复暗，遍岭南悉然。时复有客言某日夜见海
中大鳌浮出，目光照耀天地如白昼，徐徐复没。”验其
日正同。

《杜阳杂编》：懿宗皇帝器度沉厚，形貌瓌伟。在藩邸时，
疾疹方甚，而郭淑妃见黄龙出入卧内。上疾稍间，妃
异之，具以事闻。上曰：“无泄是言，贵不见忘。”

《唐年补录》：咸通末，有舒州刺史孔威进龙骨一具，因
有表录其事状云：“州之桐城县善政乡，有百姓胡举，
有青龙𩰚死于庭中。时四月尚有茧箔在庭，忽云雷
暴起，闻云中有击触声，血如酾雨，洒茧箔上，血不污
箔，渐旋结聚，可拾置掌上。须臾令人冷痛入骨。初，龙
拖尾及地，绕一泔桶，即腾身入云，及雨，悉是泔也。龙”
既死，剖之，喉中有大疮，凡长十馀尺，身尾相半。尾本
褊薄，鳞鬣皆鱼，唯有须，长二丈，其足有赤膜翳之。双
鱼各长二丈，其腹自相龃龉。时遣大云仓使督而送
州，以肉重不能全举，乃剸之为数十段，载之赴官。
蜀梼杌王建从讨王仙芝有功，所乘马死，剖之得一
小蛇于心间，私自异之。

《十国春秋？前蜀皇后金氏传》：“后名飞山，成都人也。父
业农，家颇饶，无子，与媪相敬如宾。媪怀孕十馀月，娩
身时，忽大风雨，见赤龙绕庭而生。后是日有山飞至
后家，因名。”

《录异记》：“蜀庚午岁，金州刺史王宗朗奏，洵阳县洵水
畔有青烟庙，数日庙上烟云昏晦，昼夜奏乐。忽一旦
水波腾跃，有群龙出于水上，行入汉江，大者数丈，小
者丈馀，或黄或黑，或赤或白或青，有如牛马驴羊之
形，大小五十垒垒相次行入汉江，却回庙所，往复数
里，或隐或见，三日乃止。”

《十国春秋柴再用传》：“再用为牙将时会天大雷电，家
人皆伏匿，再用独危坐不动。俄见襦裤者四人，舁再
用坐败床，出庭中。已复大震，屋折，有龙出焉。”

《幸蜀记》：“咸康元年四月，王衍游浣花，龙舟彩舫，十里
绵亘，自浣花潭至万里桥，游人士女，珠翠夹岸。日正
午，暴风起，须臾电雷冥晦，有白鱼自江心跃起，变为
蛟形，腾空而起，是日溺者数千人，衍惧，即时还宫。
册府元龟李金全为安州节度使，有亲吏胡汉筠者，
金全爱之甚笃。己亥岁，郡楼有介虫，如龟而巨鳞锐
首，能陷坚，出于《金全》足下。”汉筠取而焚之，《金全》心恶
之。

《幸蜀记》：“二十四年十月，汉川什邡井中有火龙腾空
而去。”

《续夷坚志》：“辽祖神册五年三月，黑龙见拽剌山阳水，
辽祖驰往，三日乃得至，而龙尚不去，辽祖射之而毙
一角，尾长而足短，身长五丈，舌长二尺有半，命藏之
内库。贞祐南渡尚在，人见舌作蒲背形也。”

《辽史太祖本纪》：“天赞元年七月辛巳平旦，子城上见
黄龙缭绕，可长一里，光耀夺目，入于行宫，有紫黑气
蔽天，逾日乃散。是日上崩。”

《萧蒲奴传》：“蒲奴幼孤贫，佣于医家。医者尝见蒲奴熟
寐，有蛇绕身，异之，教以读书。”

《宋史党进传》：“进为忠武军节度，在镇岁馀，一日自外
归，有大蛇卧榻上寝衣中，进怒，烹食之，遇疾卒。”
《陈尧佐传》：“尧佐进士及第，为开封府推官，坐言事忤
旨，降通判。潮州民张氏子与其母濯于江，鳄鱼尾而
食之，母弗能救。尧佐闻而伤之，命二吏拏小舟操网
往捕。鳄至暴，非可网得。至是鳄弭受网，作文示诸市
而烹”之，人皆惊异。

《茅亭客话》：郭嚂者，忘其名，以其语声高大，因谓之曰：
“嚂本成都豪族，不事生业，唯好畜鹰鹞，常募能以鹰
犬从禽兽者为伍焉。雍熙中，将鹰犬猎于学射山，鹰
挐一雄雉，救之得活。其雉每足有二距，徒侣皆异之，
以巾包而负之，觉其渐煖，行一里间如火。彷徨间俄
而阴晦，乃风雷震雹，林木摆簸，不知所归，遂弃雉于”
涧下，奔及至真观避之。时雨如注，中宵方霁，不胜其惊。因尔时有范处士者闻其说，即云：“雉者龙也，龙为
五虫之长，无定形，寄居于十二位，为鸡猪牛马之属，
斯能为雉服也，自贻其患。苟无风雨之变，亦难逃鼎
俎尔。”

《宋史曹翰传》：翰从征幽州，所部攻城东，城东南隅卒
掘土得蟹以献，翰谓诸将曰：“蟹，水物而陆居，失所也。
且多足，彼援将至，不可进拔之象。况蟹者，解也，其班
师乎？”已而果验。

《陶弼传》：“弼字商翁，永州人。少俶傥，放宕吴中。行山间，
有双鲤戏溪水上，伫观之傍一老父顾曰：‘此龙也，行
且𩰚，君宜亟去。去百步许，雷大震而雨，岸圮木拔，又
出大云，仓卒遇风暴怒，二十七艘同时溺，独弼舟得
济。人以是异之’。”

《谈苑》：“眉州有人家畜数百鱼，深池中以塼甃，四围皆
屋，凡三十馀年。一日天晴无雷，池中忽发大声如风
雨，皆跃起羊角而上，不知所往。”

《梦溪笔谈》：“天圣中，近辅献龙卵，云得自大河中。诏遣
中人送润州金山寺。是岁大水，金山庐舍为水所漂
者数十间，人皆以为龙卵所致，至今匵藏。予屡见之，
形类色理都如鸡卵，大若五斗囊，举之至轻，唯空壳
耳。”

越州应天寺有鳗井，在一大磐石上，其高数丈，井才
方数寸，乃一石窍也，其深不可知。唐徐浩诗云：“深泉
鳗井开。”即此也，其来亦远矣。鳗将出游，人取之置怀
袖间，了无惊猜。如鳗而有鳞，两耳甚大，尾有刃迹，相
传云黄巢曾以剑刜之。凡鳗出游，越中必有水旱疫
疠之灾，乡人常以此候之。

《铁围山丛谈》：“刘器之安世，元祐臣也。晚在睢阳，以镪
二十万鬻一旧宅。或谓此地素凶，不可止，器之不信，
始入即有蛇尪三四出屋室间，呼仆厮屏去，则率拱
立谓有鬼神，不敢措手。器之怒，改命家人辈自纳诸
筐而弃诸汴。流翊日，则蛇出益多，再弃辄复又倍。曾
不浃旬乃至，日得五七筐不已也。器之不乐，因自焚”
香于土神祠前曰：“此舍某已用钱易之，即是某所居
矣，蛇安得据以为怪乎？始犹觊神之有职，而令悛革，
今数日怪益出，是神之不职尔，固当受罚，虽愿仍其
旧贯，不可得矣。”顾从者尽踣土偶五六，掷之河中，召
匠改塑，由是怪不复作。

《金华子杂编》：“一家燕巢中，忽然赤色光芒，而隐隐有
声若鸣鼓，地中日夜不绝。夜后厢巡呵喝于外，责其
不戢灯烛。既入其舍，视之，不见有火，才出门外，望之
则有火焰亘天。居旬日间，人渐声传，或聚观其家。老
人惧，偶以拄杖探燕巢中，即有一小赤龙子，长尺馀
堕下，鳞甲炳焕。老父惊战，速以裀褥藉之，焚香祷谢”
未毕，而见一大龙，长丈馀，自檐屋而入，光如列炬烁
人。瞻视一家震骇，窜伏稽颡。“龙徐徐拥其子入自寝
室，穴屋腾天而去，亦不损物。然其家不三数年皆堕
败焉。”

《澹山杂识》：余为海州太守，或云“郡门外有鱼户饭店，
家一妇产鲤鱼十四头，相续而出，极为痛楚。生毕而
毙，鱼独无恙。予初未之信，临行饮于天宁，正见其夫
为作斋，呼来问之，信然。”

《宋史高宗宪圣慈烈吴皇后传》：后从幸四明，卫士谋
为变，入问帝所在，后绐之以免。未几，帝航海，有鱼跃
入御舟，后曰：“此周人白鱼之祥也。”帝大悦。

《挥麈馀话》：绍兴甲子岁，衢婺大水。今首台余处恭未
十岁，与里人共处一阁，凡数十辈在焉。阁被漂，几沈
空中有声云：“余端礼在内，当为宰相，可令爱护之。”少
选一物如鼋鼍，其长十数丈，来负其阁，达于平地，一
阁之人皆得无他。

《宋史汪纲传》：纲改提点浙东刑狱，祷雨龙瑞宫，有物
蜿蜒朱色，盘旋坛上者三日，纲曰：“吾欲雨而已，毋为
异以惑众。”言未竟而雷雨大至，岁以大熟。

《太平清话》：“大定六年，熙州野外流水有龙见三日，初
于水面，苍龙一条，良久而没。次日见金龙以爪托一
婴儿，儿虽为龙所戏弄，略无惧色。三日金龙如故。见
一帝者，乘白马红衫玉带，如少年中官状，马前有六
蟾蜍，凡三时方没。郡人竞往观之，相去甚近，而无风
涛之害。”

《续夷坚志》：“大明蚕神，三姑庙旁近龙见，横卧三草舍
上，观者数百人。见龙鳞甲中出黄毛，其身如驼峰，头
与一大树齐，腥臭不可近。既堕，夭矫不得上。良久，云
雾复合，乃去。时己酉岁七八月间也。”

平舆南亟头村郑二翁，资性强，不信禁忌。泰和八年，
其家东南有所兴造，或言是太岁所在，不可犯。郑云：
“我太岁也，尚何忌邪？”督役夫兴作，掘地不二尺，得妇
人红绣鞋一双。役夫欲罢作，郑怒取焚之，掘地愈急。
又二三尺，得一黑鱼，即烹食之。不旬日，翁母并亡，又
丧长子，连延十馀口，马十、牛四十，死病狼籍，存者大
惧，避他所，祸乃息。

平定苇泊村，乙巳夏，一妇名马师婆，年五十许，怀孕六年有馀，今年方产一龙。官司问所由，此妇说怀孕
至三四年不产。其夫曹主簿惧为变怪，即遣逐之。乃
临产，恍惚中，见人从罗列其前，如在官府中。一人前
自陈云：“寄托数年，今当舍去，明年阿母快活矣。”言讫，
一白衣掖之而去。至门，昏不知人，久之乃醒。旁人为
说，晦冥中雷震，有三龙从妇身飞去，遂失身孕所在。
《平江记事》：大德丁未，吴中蟹厄如蝗，平田皆满，稻谷
荡尽。吴谚：虾荒蟹乱，正谓此也。考之《吴越春秋》：越王
勾践召范蠡曰：“吾与子谋。吴子曰：‘未可也。今其稻蟹
不遗种，其可乎’？”盖言蟹食稻也。蟹之害稻，自古为然。
以五行占之，乃为兵象，是亦披坚执锐，介甲之属。明
年，“海贼”萧九六大肆剽掠，杀人流血。

《辍耕录》：欈李郭元之言：“至正乙未秋七月三日，城东
马桥上白龙挂，盲风怪雨，天暗黑若深夜然，坏民居
五百馀所。大木尽拔，木自半空坠下，悉折为二，杂以
万瓦乱飞，溪水直立，人皆叫号奔走，不暇顾妻子。龙
由马桥历城北北丽桥，望太湖而去。时方在家，家去
城可三里许，如闻万屋齐压，急出户四望，黑云汹涌”，
失府城所在。经一、二时，方乃开霁。不一年，为战𩰚之
地。凡龙所过处，荆棘寒烟，衰草野燐。视昔时之繁华，
如一梦也。

至正丙午八月辛酉，上海县浦东俞店桥南牧羊儿
王四，闻头上恰恰有声，仰视之，流光中陨一鱼，剌麻
佳上，成二创，其状不常见，自首至尾根仅盈人。是日
晴无阴云，亦无雕鹳之类，是可怪也。日昳时，县市人
哄然指流星自南投北，即此时也。桥下一细民家取
欲烹食，其妻盐而藏之，来者多就观焉。或者曰：“《志》有
云，‘天陨鱼，人民失所之象’。”

《太平府志》：“明高帝初渡江，至采石，柁后鼓上蟠一龟
一蛇。”

《明外史》荆王瞻㭎传：“瞻㭎，仁宗第六子，宣德四年，就
藩建昌。宫中有巨蛇蜿蜒自梁垂地，或凭王座。瞻㭎
大惧请徙。正统十年，徙蕲州。”

《悬笥琐探》：“天顺七年九月十六日，予自嵩县赴汝州，
见一物于中天，淡白，垂长数丈，尾微曲。少顷不见，忽
又垂出，闪闪若动，细如数百丈线，人言此龙也。十月
二日自南阳赴邓，将至白马寺，时微雨，且晴，忽见西
南有黑物在薄云间，蜿蜒如圈者，其首尾莫可辨，惟
身显然，若草书‘云’”字之状。忽又有一白物在其下，如
乙字然，相去尺许，久之始灭，人皆言龙𩰚云。
成化五年六月初五日，河决杏花营，水及堤，明日，三
司以牲醴祭奠。既归，有一卵浮于河，大如人首，下锐
上圆，质清白，微具五色，又多黧黑点。渔者得之，守河
者以十匹布易焉，因驰以告，始观之甚恐，以手撼之，
中汨汨作水声，又甚重，气煖而泽润，不知何祥也。或
曰：龙卵，吾闻龙有胎，未闻卵生。或曰蛇亦卵生，此固
其类也。越三日，予遇和佥宪于州桥西，见图其状于
壁，且书其上曰：“《元珠占法》，江湖见龙卵，主大水。”又闻
前一日卵送开封府，皆惧不敢收。守与判相却之，门
坠于地中，惟水而已。

《江南通志》：“邵道宗字师鲁，太平人。弘治戊午举人，任
乐陵知县，调郯城，修筑沂河马耳湾诸堤。先是马耳
湾下有汇渚，神蛟据之，屡筑屡圯，乃备牲祭告，有以
身死民之语。忽风雾中有物飞腾而去，其功遂成。”
《汝宁府志》：“息县厅事前，每旦洒扫甚洁，不见其人。县
令异而窥之，忽一白衣人操帚而来，令曰：‘尔为谁’？白
衣”曰：“某潭中白龙也。近有乌龙来与吾争潭，将与之
战，愿求一助。”令许之。后果相搏，风雨交作，天日晦冥。
令使人发矢，误毙白龙，乌龙遂据其潭。乃立庙以祀
白龙。事在嘉靖间。

《徐州志》：“嘉靖四十三年，丰黄河在县南邵家口，有一
物逆水而上，昂首数尺，约长六七十丈，面黑须白，额
止一角，鼻嘴类牛而大，有时吐舌，舌纯红，长尺馀，双
目炯炯射人身，尾或隐或浮，舟皆避匿两岸，观者如
堵，自华山至许家楼而没。或云此蛟也，蛟行必变。后
数月，河果沙涨为平陆。”

《永昌府志》：“隆庆末年，陇川有白彝，夫妇入山伐竹，剖
其中有水，水中有生鱼六七头，持归烹食，夫妇皆化
为虎，残害人畜不可计，百方阱捕，竟不能得。”

《太平清话》：“白龟，予曾见之，徽贾汪生持来，大不能尺。
杨詹履置之楼上，夜闻鸣呜有声，还之。”

藜床沈馀宫中有双井，今上龆时，于东井垂纶，偶获
金鲤一，悦甚，曰：“西井当亦有此”垂纶复获如前，近侍
愕异。见内官刘若愚抄记，刘固匪类，撰述别有所主，
斯记似不敢妄。